《送张君分教华亭诗》
明代·孙承恩

良金须陶冶，美玉藉雕琢。二用苟弗良，不若矿与璞。

张君西江彦，赋性甚温朴。读书三十年，雄剑敛霜锷。

朅来贡明廷，奉檄专教铎。行食松江鲈，去听华亭鹤。

吾邦号多士，济济见荦卓。君行谅无恧，于道乃先觉。

皋比仰师模，披襟分唯诺。訚訚讲唐虞，肃肃陈礼乐。

案牍无俗劳，衣冠有真乐。虽乏官资崇，得免名号浊。

公相岂不贵，赋命有厚薄。势分何足言，食禄要无怍。

方今崇文教，君去勿落莫。明秋期奏功，得士当倍作。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。